**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 17.03.2023, ora 08.00 – 18.03.2023, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 18.03.2023, ora 07.00**

**RÂURI**

**Debitele au fost în general în scădere**, exceptând cursurile inferioare ale Someșului, Crasnei, Barcăului, Crișului Negru, Târnavei, Begăi, Timișului, Moraviței, Motrului, Gilortului și Jiului, unde au fost în creștere prin propagare și râurile din bazinele hidrografice: Olt, Vedea, Argeş, Ialomița, Siret, Prut, pe cele din Dobrogea și bazinul superior și mijlociu al Jiului, unde au fost relativ staționare.

Ca urmare a propagării viiturii formate anterior se situează peste **COTA DE ATENȚIE** râul Crasna la stația hidrometrică Domănești (400+65)-jud. SM (sector îndiguit).

Debitele se situează în general la valori în jurul și peste mediile multianuale lunare, exceptând râurile din bazinele hidrografice: Iza, Lăpuș, Târnava Mare, Târnava Mică, Cerna, Olt, Ialomița (cu excepția Prahovei), Buzău, Râmnicu Sărat, Putna, Prut, bazinul superior al Timișului, bazinele mijlocii și inferioare ale Argeșului, Trotușului, bazinele inferioare ale Tururlui, Jiului și Bistriței și râurile din Dobrogea, unde se situează între 30-80% din normalele lunare şi mai mici (sub 30% din normalele lunare) pe râurile din bazinele hidrografice: Vedea, Tazlău, Bârlad și Jijia.

**Debitele vor fiîn general în scădere**, exceptând râurile din bazinele hidrografice: Vedea, Argeș, Ialomița, Siret, Prut, cele din Dobrogea, bazinele mijlocii și inferioare ale Jiului și Oltului, unde vor fi staționare.

Ca urmare a propagării viiturii formate anterior se va situa peste **COTA DE ATENȚIE** râul Crasna la stația hidrometrică Berveni (490+30)-jud. SM (sector îndiguit).

**PROBLEME LA CONSTRUCȚIILE HIDROTEHNICE**

**A.B.A. Jiu** informează că în dimineața zilei 17.03.2023 **s-a produs o breșă în corpul barajului Verbița situat pe cursul de apă necadastrat Valea Țigăncii, afluent al pârâului Baboia, în zona comunei Verbița, jud. Dolj**, fapt ce a condus la revărsarea apei din acumulare, provocând o viitură pe pârâul Baboia și inundarea terenurilor agricole situate în vecinătatea malului stâng, respectiv malului drept, pe o lățime de aproximativ 700-800 m.

Se menționează că Acumularea Verbița, cu folosință piscicolă, având înălțimea (H) = 3.4 m, cu un volum de retenție V= 0.045 mil. mc, este situată la aproximativ 12-13 km în amonte de Acumularea Cornu, se află în administrarea U.A.T. Verbița și este dată în concesiune către S.C. Agronova Piscicola S.R.L., administrată de către dl. Popa Mihai Ovidiu.

O echipă de cadre tehnice din cadrul A.B.A. Jiu s-a deplasat la fața locului, constatând următoarele:

-golirea de fund era închisă în timpul și după producerea evenimentului;

-nivelul apei în momentul controlului era la nivelul cotei golirii de fund, apa deversând în lungul tuburilor premo de 800 mm;

-breșa formată în dreptul turnului de manevră avea o lățime de circa 8 m pe întreaga înălțime a barajului, pasarela de acces la acesta fiind în aer;

-descărcătorul de ape mari amplasat pe malul stâng a fost nefuncționabil din cauza existenței unei grinzi de beton cu înălțimea de circa 40 cm, amplasată la circa 3 m de baza deversorului lateral;

-nivelul apei s-a situat cu circa 5 cm peste baza deversorului lateral, dar nu a putut deversa din cauza grinzii de beton;

-pereul amonte a fost distrus în dreptul golirii de fund, iar corpul barajului de pământ în dreptul breșei prezenta crăpături, cu tendința de cedare.

**Se menționează că în acest moment la fața locului nu mai există nici un pericol.**

**DUNĂRE**

**Debitul la intrarea în ţară** (secţiunea Baziaş) în intervalul 17-18.03.2023 **a fost staționar, având valoarea de** **7900 m3/s**, peste media multianuală a lunii **martie (6700 m3/s).**

În aval de Porțile de Fier debitele au fost în creștere la Gruia și pe sectorul Oltenița-Vadu Oii, în scădere pe sectoarele Calafat-Turnu Măgurele și Brăila-Tulcea și staționare pe sectorul Zimnicea-Giurgiu.

**Debitul la intrarea în ţară** (secţiunea Baziaş) **va fi** **staționar (7900 m3/s).**

În aval de Porțile de Fier debitele vor fi în scădere pe sectoarele Gruia-Oltenița şi Galați-Tulcea şi în creștere pe sectorul Călăraşi-Brăila.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 54 mc/s;

-r. Dâmbovița: ac. Văcărești: 7 mc/s;

-CA2: 0 mc/s;

-Der. Mircea Vodă: 1.2 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

Se menține Planul de restricții în alimentarea cu apă - treapta a III-a, pentru A.N.I.F.-Filiala Teritorială Moldova Nord-U.A. Botoșani-Sistemul de irigații Movileni-Havârna, sursa ac. Cal Alb - r. Bașeu.

**Județul Iași:**

Se menține situația de restricții în alimentarea cu apă pentru piscicultură la folosințele:

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin - ac. Hălceni.

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

Se menține situația de restricții în alimentarea cu apă pentru piscicultură prin reducerea debitului la sursa r. Ezăreni - ac. Ezăreni, corespunzător treptei III, începând cu data de 01.09.2022, pentru Stațiunea de Cercetare Dezvoltare pentru Acvacultură și Ecologie Acvatică Horpaz.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești;

-treapta III - ANIF Filiala Teritorială de Îmbunătățiri Funciare Vaslui-Amenajare de irigații Mânjești, sursa acumularea Mânjești.

**2.** **Situaţia meteorologică în intervalul 17.03.2023, ora 08.00 –18.03.2023, ora 06.00**

**În ţară** valorile termice diurne au crescut în toate regiunile, iar vremea s-a ameliorat ca aspect. Cerul a fost variabil spre senin în regiunile intracarpatice și parțial noros în rest. Au fost precipitații slabe, cu totul izolat, predominant sub formă de ploaie în sud și ninsoare în Carpații Meridionali. Vântul a suflat slab și moderat, cu intensificări ziua în est și sud-est, unde rafalele au fost, în general, între 45 și 60 km/h. S-a menținut strat de zăpadă la munte, unde măsura la ora 20, pe platformele stațiilor meteorologice, până la 202 cm în Munții Făgăraș și cu totul izolat în Dealurile de Vest (până la 1 cm). Temperaturile maxime s-au încadrat între 6 grade la Huedin, Întorsura Buzăului și Câmpulung și 13 grade la Pătârlagele, Urziceni și Brăila, iar la ora 06 se înregistrau valori termice între -10 grade la Miercurea Ciuc și 6 grade la București-Filaret. Dimineața și noaptea a fost brumă în nord-vest și centru și pe suprafețe mici în rest.

**Observație:** în intervalul de diagnoză au fost în vigoare 7 atenționări cod galben pentru fenomene meteorologice periculoase imediate, 5 emise de către SRPV Constanța și câte una de către SRPV Bacău și CNPM pentru Muntenia.

**La Bucureşti** valorile termice diurne au crescut față de intervalul anterior. Cerul a fost temporar noros, iar vântul a suflat slab și moderat. Temperatura maximă a fost de 11 grade la Afumați și 12 grade la Filaret și Băneasa, iar la ora 06 se înregistrau 5 grade la Afumați și Băneasa și 6 grade la Filaret.

**3. Prognoza meteorologică în intervalul 18.03.2023, ora 08.00–19.03.2023, ora 8.00**

**În ţară** vremea va fi rece, cu precădere dimineața și noaptea, în cea mai mare parte a teritoriului. Cerul va fi mai mult senin în regiunile intracarpatice și parțial noros în rest, unde pe alocuri se vor semnala ploi slabe. Vântul va sufla slab și moderat, cu ușoare intensificări în Dobrogea, Bărăgan și în sudul Banatului. Temperaturile maxime se vor încadra între 5 și 14 grade, iar cele minime între -6 și 7 grade. Spre sfârșitul intervalului se va produce brumă în nord-vest și centru și pe arii mai restrânse în rest, iar izolat se va forma ceață.

**La Bucureşti** cerul va fi temporar noros, iar vântul va sufla moderat ziua și slab noaptea. Temperatura maximă se va situa în jurul valorii de 9 grade, iar cea minimă va fi de 2...4 grade.

**4. Buletin nivometeorologic pentru perioada 17.03.2023, ora 20-19.03.2023, ora 20:**

**Evoluția vremii în intervalul 16-17.03.2023**

Vremea a fost rece, geroasă noaptea și dimineața în zonele înalte, cu valorile termice preponderent negative în întreaga arie montană. Cerul a fost temporar noros în cursul nopții și dimineții, iar în cursul zilei de vineri a devenit variabil. Pe arii relativ extinse în Carpații Meridionali și Occidentali și izolat în Orientali s-au semnalat ninsori, în general slabe cantitativ, și doar izolat în Meridionali s-au depășit 10 l/mp. Vântul a suflat slab și moderat, cu intensificări temporare de 50-70 km/h pe crestele Carpaților Meridionali și Orientali, unde trecător a spulberat zăpada. Local s-a semnalat ceață, asociată temporar și cu depuneri de chiciură. Stratul de zăpadă a crescut pe alocuri cu până la 7 cm în Carpații Meridionali, iar în rest nu a prezentat variații semnificative.

**În data de 17.03.2023, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 202 cm la Bâlea-Lac, 144 cm la Vf. Omu, 127 cm la Vf. Țarcu, 39 cm la Cuntu, 22 cm la Parâng, 28 cm la Păltiniș, 2 cm la Predeal, 1 cm la Fundata;

**Carpaţii Orientali:** 156 cm la Vf. Călimani, 92 cm la Vf. Iezer, 71 cm la Ceahlău-Toaca, 49 cm la Bucin, 49 cm la Vf. Lăcăuți, 11 cm la Penteleu;

**Carpaţii Occidentali:** 42 cm la Stâna de Vale, 38 cm la Vf. Vlădeasa, 23 cm la Băișoara, 24 cm la Semenic.

**Prognoza vremii în intervalul 17.03.2023, ora 20:00-19.03.2023, ora 20:00:**

Vremea va fi rece la începutul intervalului, geroasă în noaptea de vineri spre sâmbătă și sâmbătă dimineața în zonele înalte, iar apoi va intra într-un proces de încălzire, mai accentuat în cursul zilei de duminică. Cerul va fi variabil, cu unele înnorări temporare în prima parte a intervalului, când cu totul izolat vor fi condiții de fulguieli. Vântul va sufla în general slab și moderat, cu unele intensificări trecătoare de 50-70 km/h pe creste. Pe arii restrânse se va semnala ceață, asociată și cu depuneri de chiciură în prima parte a intervalului.

**Temperaturi prognozate în intervalul 17.03.2023, ora 20:00-18.03.2023, ora 20:00:**

**Peste 1800 m: temperaturi minime**: -15...-9 grade;

 **temperaturi maxime**: -5...3 grade;

**Sub 1800 m: temperaturi minime**: -10....-4 grade;

 **temperaturi maxime**: 0...8 grade.

**Temperaturi prognozate în intervalul 18.03.2023, ora 20:00-19.03.2023, ora 20:00:**

**Peste 1800 m: temperaturi minime**: -7...0 grade;

 **temperaturi maxime**: 1...6 grade;

**Sub 1800 m: temperaturi minime**: -4....0 grade;

 **temperaturi maxime**: 4...10 grade.

**Vânt la peste 2000 m:** din sector nord-estic în prima parte a intervalului, apoi nord-vestic, iar la finalul intervalului predominant vestic, cu viteze de 30-50 km/h, dar trecător și cu unele intensificări de 50-70 km/h;

**Altitudinea izotermei de 0 grade**: în urcare de la 400-1000 m la 1800-2200 m duminică, cu cele mai ridicate valori în masivele sudice și vestice.

**Evoluția stratului de zăpadă și a riscului de avalanșă**

**Munții Făgăraș RISC ÎNSEMNAT (3)**

**La peste 1800 m** în ultimele două zile a nins moderat și s-a depus un strat nou de zăpadă, local de 10-15 cm, peste un strat de zăpadă umezit în zilele precedente și care a înghețat odată cu scăderea temperaturilor. În zonele înalte, cu precădere pe versanții cu orientare estică și sudică, sunt formate plăci de vânt de grosimi variabile. În interiorul stratului se întâlnesc cruste mai vechi de gheață peste care straturile mai puțin rezistente din partea superioară pot aluneca, în special sub acțiunea unor suprasarcini. În zonele de creastă se întâlnesc cornișe, iar în apropierea crestelor plăci de vânt mai vechi. Stratul de zăpadă este

mai consistent pe versanții cu expunere nordică. Pe văi și în zonele adăpostite sunt depozite însemnate de zăpadă, care depășesc pe alocuri 2-3 metri. Pe fondul temperaturilor în creștere și al insolației vor fi condiții de declanșare spontană a unor curgeri sau avalanșe de dimensiuni mici și medii, iar în cursul zilei de duminică chiar și mai mari, care pot angrena atât zăpada proaspătă, cât și parte din straturile mai vechi, riscul declanșării avalanșelor fiind amplificat la supraîncărcări.

**Sub 1800 m** stratul de zăpadă are dimensiuni mai reduse pe versanții sudici și este mai consistent pe cei nordici. Stratul vechi este înghețat în partea superioară, iar la suprafață se găsește un strat de circa 5-10 cm de zăpadă proaspătă. Sub acțiunea temperaturilor diurne pozitive și a insolației stratul se va umezi și se va îngreuna, putând aluneca peste straturile mai vechi și compacte. Vor fi condiții pentru declanșarea unor avalanșe de topire de suprafață mici și izolat medii în etajul altitudinal 1600-1800 m, riscul fiind amplificat la

supraîncărcări.

**Munții Bucegi RISC MODERAT (2)**

**La peste 1800 m** s-au semnalat ninsori slabe cantitativ, iar stratul de zăpadă nu a suferit modificări importante. Scăderea temperaturilor a dus la o ușoară consolidare a stratului pre-umezit, ce a înghețat odată cu răcirea vremii, dar se întâlnesc local zone cu rezistență scăzută în primii 15-20 cm. În zonele de creastă sunt cornișe și plăci de vânt, în special pe versanții cu expunere estică și sudică. În zonele adăpostite și pe anumite văi sunt troiene și depozite mai însemnate de zăpadă. Pe fondul temperaturilor în creștere și al insolației pe pantele suficient de înclinate vor fi condiții pentru declanșarea unor avalanșe de dimensiuni mici sau medii, riscul fiind amplificat la supraîncărcări. În apropierea crestelor va exista riscul ruperii plăcilor de vânt și al cornișelor.

**La altitudini sub 1800 m** stratul de zăpadă are dimensiuni reduse și a înghețat în partea sa superioară odată cu răcirea vremii. Pe fondul temperaturilor diurne pozitive și al insolației stratul se va umezi în partea superioară și vor fi condiţii pentru declanșarea de curgeri sau avalanșe de dimensiuni mici și izolat medii la altitudini de 1600-1800 m, riscul fiind amplificat la supraîncărcări ale stratului.

**Munții Parâng - Șureanu RISC ÎNSEMNAT (3)**

**La peste 1800 m** se găsește un strat de circa 10 cm de zăpadă proaspătă depus peste stratul

precedent de zăpadă înghețat, dar care mai prezintă local zone instabile în primii 20-25 cm. În apropierea crestelor se mențin plăcile de vânt, cele mai recente pe versanții estici și sudici, și cornișele, unele de dimensiuni mari, iar pe văi și pe pantele adăpostite sunt troiene şi depozite consistente de zăpadă. Stratul mai vechi, din profunzime, este format din zăpadă întărită, cu cruste intercalate de gheață. Pe fondul temperaturilor în creștere și al insolației pe pantele suficient de înclinate stratul cu rezistență mai scăzută din primii 20-25 cm va putea aluneca peste cel mai vechi și întărit, ducând la declanșarea de avalanșe de dimensiuni mici și medii, riscul fiind amplificat la supraîncărcări, dar putând apărea izolat și în mod spontan.

**La altitudini sub 1800 m** stratul de zăpadă are dimensiuni mai reduse și este înghețat în profunzime. Insolația și temperaturile în creștere vor duce la umezirea stratului în partea sa superioară. Vor fi condiţii pentru declanșarea unor avalanșe de dimensiuni mici și izolat medii la peste 1500 m, atât spontan, cât mai ales la supraîncărcări.

**Munții Țarcu - Godeanu RISC ÎNSEMNAT (3)**

**La peste 1800 m** la suprafață se găsesc câțiva centimetri de zăpadă proaspătă depuși peste stratul precedent de zăpadă înghețat, dar care mai prezintă local zone cu rezistență redusă. În zona crestelor sunt cornișe, pe versanți plăci de vânt mai vechi, dar și unele recente, în special pe versanții sudici. Pe văi și în zonele adăpostite se întâlnesc troiene şi depozite mai consistente de zăpadă. În profunzimea stratului se întâlnesc zone cu rezistență scăzută și cruste de gheață, iar spre bază stratul este în general compactat. Pe fondul temperaturilor în creștere și al insolației, pe pantele suficient de înclinate se pot declanșa

avalanșe de dimensiuni mici și medii prin dislocarea stratului de zăpadă cu rezistență redusă din partea superioară sau prin ruperea și alunecarea plăcilor de vânt existente în apropierea crestelor, care în cazuri izolate pot antrena și straturi mai vechi. Riscul declanșării avalanșelor va fi amplificat la supraîncărcări ale stratului.

**La altitudini sub 1800 m** stratul de zăpadă este în general înghețat, cu câțiva centimetri de zăpadă proaspătă la suprafață, dar se va umezi în partea sa superioară în zilele următoare sub acțiunea insolației și a creșterii temperaturilor. În special în etajul altitudinal 1600-1800 m se pot declanșa avalanșe de dimensiuni mici și izolat medii, riscul declanșării fiind amplificat la supraîncărcări. Unele curgeri și avalanșe de mici dimensiuni pot apărea și în zonele mai joase, în special pe versanții expuși soarelui.

**Munții Rodnei RISC ÎNSEMNAT (3)**

**La peste 1800 m** la suprafață este depus un strat subțire de zăpadă proaspătă peste un strat mai vechi de zăpada relativ recentă, ce depășește pe alocuri 20-25 cm. În partea superioară a zăpezii se va menține stratul instabil de grosimi importante, depus peste straturile subiacente cu rezistență de asemenea relativ scăzută. La baza stratului zăpada veche este compactată și întărită. Pe văi și în zonele adăpostite sunt troiene şi depozite însemnate, ce depășesc 1-2 m. În zona crestelor sunt formate cornișe și unele plăci de vânt.

Pe numeroase pante suficient de înclinate și pe văile unde sunt depozite mari de zăpadă, pe fondul temperaturilor în creștere și al insolației, se pot declanșa avalanșe de dimensiuni medii și izolat mari prin alunecarea straturilor instabile din partea superioară peste zonele mai dure din interior sau prin ruperea plăcilor de vânt, riscul fiind amplificat la supraîncărcări, dar putând apărea și în mod spontan. Avalanșele pot angrena izolat și straturile mai vechi.

**La altitudini sub 1800 m** stratul este înghețat, dar de dimensiuni importante pentru această perioadă. La suprafață se întâlnește un strat de zăpadă mediu stabilizat, pe alocuri consistent, cu rezistență încă scăzută, iar spre bază zăpada veche este întărită. Pe fondul temperaturilor în creștere și al insolației stratul se va umezi ușor la suprafață și se pot produce spontan avalanșe de dimensiuni mici sau medii prin alunecarea stratului superior, dar riscul declanșării avalanșelor va fi prezent în special la supraîncărcări ale stratului, oricât de slabe.

**Munții Călimani – Bistriței RISC ÎNSEMNAT (3); Munții Ceahlău RISC MODERAT (2)**

**La peste 1800 metri** la suprafață se întâlnesc câțiva centimetri de zăpadă proaspătă depuși peste un strat de circa 40 de cm cu rezistență scăzută. La baza stratului zăpada veche este compactată și întărită. Pe văi și în locurile adăpostite se mențin depozitele mai mari de zăpadă, iar în apropierea crestelor plăci mai vechi de vânt și unele mai recente pe versanții estici și sudici, în general de grosimi reduse. Pe fondul temperaturilor în creștere și al insolației, pe pantele suficient de înclinate se pot declanșa avalanșe de dimensiuni medii prin alunecarea stratului puțin stabilizat din partea superioară sau prin ruperea plăcilor de

vânt, riscul fiind amplificat la supraîncărcări. În unele cazuri pot fi antrenate în avalanșe și straturile din profunzime.

În Masivul Ceahlău stratul de zăpadă este stabilizat în mare parte, dar se întâlnesc local zone cu instabilitate moderată și cu un strat cu rezistență mai redusă în primii 20 cm, care poate aluneca peste straturile mai vechi pe pantele înclinate, ducând la declanșarea unor avalanșe, riscul fiind amplificat la supraîncărcări mari ale stratului. Riscul declanșării avalanșelor va fi însemnat în masivele Călimani și Bistriței și moderat în Ceahlău.

**La altitudini mai mici de 1800 de metri** zăpada este înghețată, dar se va umezi în partea superioară pe fondul temperaturilor în creștere și al insolației. Pe pantele suficient de înclinate vor fi condiții pentru declanșarea unor avalanșe de dimensiuni mici și izolat medii la peste 1500 m, mai ales pe văile unde sunt acumulări mai importante. Riscul va fi amplificat la supraîncărcări.

**Munții Vlădeasa – Muntele Mare RISC MODERAT (2)**

În ultimele două zile s-au semnalat ninsori moderate cantitativ până spre altitudini joase, iar local stratul de zăpadă a înregistrat creșteri de peste 10 cm, în special pe versanții vestici și nordici și pe anumite văi expuse vântului. La suprafață, sub stratul de zăpadă proaspătă se găsește un strat de zăpadă relativ recent, mai consistent pe văile din altitudine. Pe fondul insolației și al temperaturilor diurne pozitive, atât în mod spontan, cât mai ales la supraîncărcări ale stratului, pe pantele suficient de înclinate și pe văile adăpostite, unde sunt acumulări mai consistente de zăpadă, se pot declanșa avalanșe de dimensiuni mici sau izolat medii prin alunecarea stratului instabil superior, compus din zăpada proaspătă depusă și din cea relativ recent depusă peste straturile vechi și relativ compacte, sau prin ruperea și alunecarea unor plăci de vânt formate în apropierea crestelor.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FAGARAȘ** | **RISC ÎNSEMNAT (3)** | **RISC MODERAT (2)** |
| **MUNȚII BUCEGI** | **RISC MODERAT (2)** | **RISC MODERAT (2)** |
| **MUNȚII PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **MUNȚII ȚARCU - GODEANU** | **RISC ÎNSEMNAT (3)** | **RISC MODERAT (2)** |
| **MUNȚII RODNEI** | **RISC ÎNSEMNAT (3)** | **RISC ÎNSEMNAT (3)** |
| **MUNȚII CĂLIMANI – BISTRIȚEI** | **RISC ÎNSEMNAT (3)** | **RISC MODERAT (2)** |
| **MUNȚII CEAHLĂU** | **RISC MODERAT (2)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 16.03.2023 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

1. **În domeniul solului şi vegetaţiei**

**Garda Forestieră Focșani** informează că în data de 16.03.2023, la ora 14:30, s-a produs un incendiu în zona localității Faraoanele, pe raza Ocolului Silvic Focșani, jud. Vrancea. Acesta a afectat o suprafaţă de 2 ha de litieră și a fost stins în aceeași zi, la ora 15:30, de către personalul silvic, pompierii civili, poliţiști și cetăţeni.

**Garda Forestieră Suceava** informează că în data de 08.03.2023, la ora 13:30, s-a produs un incendiu în zona localității Bârsănești, pe raza Ocolului Silvic Livezi, jud. Bacău. Acesta a afectat o suprafaţă de 2 ha de litieră și a fost stins în aceeași zi, la ora 17:30, de către personalul silvic, pompierii militari și cetăţeni.

**I.G.S.U.** informează telefonic că în dimineața zilei de 18.03.2023, în localitatea Răzvad, jud. Dâmbovița, s-a fisurat o conductă O.M.V. Petrom, fiind poluată cu țiței o suprafață de 200 mp de teren proprietate privată (curtea unei gospodării). La fața locului s-au deplasat pentru investigații personal de la G.N.M.-C.J. Dâmbovița și echipa de intervenție O.M.V. Petrom. Se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.